b'\n_START_ARTICLE_\nFortjenstordenen (Luxembourg)\n_START_PARAGRAPH_\nFortjenstordenen (fransk: Ordre de M\xc3\xa9rite du Grand-Duch\xc3\xa9 de Luxembourg) er en luxembourgsk orden innstiftet av storhertuginne Charlotte p\xc3\xa5 hennes sekstifem\xc3\xa5rsdag 23. januar 1961. Ordenen ble etablert for \xc3\xa5 kunne bel\xc3\xb8nne sivile og milit\xc3\xa6re fortjenester der de fornemme fyrstelige ordenene Den nassauske husorden av den gylne l\xc3\xb8ve og Adolf av Nassaus sivile og milit\xc3\xa6re fortjenstorden ikke kom til anvendelse og for \xc3\xa5 unng\xc3\xa5 at Eikekroneordenens status ble redusert som f\xc3\xb8lge av for mange tildelinger. Fortjenstordenen rangerer som nummer fire av de luxembourgske ordener. Den kan tildeles b\xc3\xa5de personer fra Luxembourg og andre land. Ordenen tildeles av regjerende monark etter forslag fra statsministeren.\n_START_SECTION_\nInsignier\n_START_PARAGRAPH_\nOrdenstegnet for Fortjenstordenen best\xc3\xa5r av et bl\xc3\xa5kantet hvitemaljert kors med utb\xc3\xb8yde armer. Mellom den bl\xc3\xa5 kanten og det hvite korset er det en smal kant i gull. Midtmedaljongen viser den r\xc3\xb8de l\xc3\xb8ven fra Luxembourgs riksv\xc3\xa5pen mot en bakgrunn av bl\xc3\xa5 og r\xc3\xb8de striper. Medaljongen har en bl\xc3\xa5 bord med en laurb\xc3\xa6rkrans i gull. Baksiden b\xc3\xa6rer en medaljong med en dobbelt kronet C i gull p\xc3\xa5 r\xc3\xb8d emalje. Medaljongen er her omgitt av en bl\xc3\xa5 bord. Ordenstegnets bl\xc3\xa5 farge er lys, slik den ogs\xc3\xa5 er i Luxembourgs flagg. For riddere er korset i s\xc3\xb8lv, for h\xc3\xb8yere grader i gull. Ordenstegnet er ellers identisk for de ulike gradene, bortsett fra i st\xc3\xb8rrelsen._NEWLINE_Ordensstjernen for de to \xc3\xb8verste gradene har grupper av tolv str\xc3\xa5ler og er i forgylt s\xc3\xb8lv for storkors og s\xc3\xb8lv for storoffiserer. Ordenstegnet er plassert i midten av ordensstjernen._NEWLINE_Korset er opphengt i b\xc3\xa5ndet i en enkel ring, som er festet til en kule p\xc3\xa5 korsets topp. Ordensb\xc3\xa5ndet er r\xc3\xb8dt med smale kantstriper i lyst bl\xc3\xa5tt og hvitt, Luxembourgs flaggfarger. \xc2\xa0\n_START_SECTION_\nTildeling\n_START_PARAGRAPH_\nFortjenstordenen ble innf\xc3\xb8rt p\xc3\xa5 bakgrunn av at man i Luxembourg f\xc3\xb8lte behov for \xc3\xa5 kunne bel\xc3\xb8nne innsats i andre sektorer enn statstjeneste, ikke minst fortjenstfull innsats for handel og industri, i landbruk, h\xc3\xa5ndverksvirksomhet og turisme, men ogs\xc3\xa5 innen sosial og kulturelt arbeid. Antallet tildelinger av Eikekroneordenen hadde \xc3\xb8kt og man fryktet en devaluering av dennes status som f\xc3\xb8lge av tildelingsinflasjon. Ettersom Luxembourgs internasjonale forbindelser hadde tiltatt i intensitet etter andre verdenskrig, ville Fortjenstordenen v\xc3\xa6re anvendelig ogs\xc3\xa5 i denne sammenheng.\n_START_SECTION_\nNorske innehavere\n_START_PARAGRAPH_\nFortjenstordenen er ogs\xc3\xa5 tildelt nordmenn. Bj\xc3\xb8rn Haug er utnevnt til storkors av Fortjenstordenen og Hermod Sk\xc3\xa5nland er utnevnt til kommand\xc3\xb8r.'